Papersnake/gushiwen huggingface dataset:
为子侄入宗学赋二首志喜
赵必蒸（宋代）

采芹今已入宫墙，不负平生志气昂。
更拟来科应特奏，光荣宗室姓名香。
偈颂二十二首
释妙伦（宋代）

白苹洲畔，红蓼岸头。
渔人得意，拨动孤舟。
飞起一行两塞雁，漾开七个八个鸥。
丝纶在手，随放随收，
时有金鳞上直钩。
二酉园为陈玉叔京兆题
胡应麟（明代）

吾家二酉斋，斗室不盈掬。何以称兹名，架上书万轴。

公家二酉园，大厦蔽陵谷。何以称兹名，笔底珠万斛。

楼台瞰空起，云雾傍檐宿。雕甍挟天柱，高栋擎岳麓。

轩窗洞庭叶，户牖云梦竹。蜃鳄游长川，虎兕啸平陆。

岸芷纷葳蕤，汀兰互芳馥。主人湖海豪，潇洒脱尘俗。

开襟跨寥廓，解带谢拘束。三闾问灵均，九辩追宋玉。

名惊孟公座，梦启傅岩卜。誓扫六合尘，一榻非所欲。

蜚声京兆里，张赵三鼎足。至尊催赐金，上相待横玉。

异日休林泉，赐第镜湖曲。华堂坐昼锦，饱看四野绿。

煌煌中令墅，烨烨魏公筑。宁当卧二酉，卒岁事耕读。

好借胡生居，日餍蠹鱼腹。携手崙昆丘，相将问周穆。
天关湛甘泉书院春望
黎瞻（明代）

太史藏书地，惟怜古树存。草深穿讲席，水长绕梁门。

满目城云动，伤心竹露繁。诸君一杯酒，有恨付无言。
杂咏一百首·穆生
刘克庄（宋代）

决去先生勇，怀安二子惭。
向令犹在坐，楚市赭衣三。
政府生日四首
曹勋（宋代）

钜德元功凤应韶，屏风隔坐翊昌朝。
星辰循轨三阶正，钟鼓重新一气调。
活国工夫归断断，炼形真一已飘飘。
芒鞋门下尘埃客，拔宅惟看上紫霄。
浣溪沙·江村道中
范成大（宋代）

十里西畴熟稻香，槿花篱落竹丝长，垂垂山果挂青黄。
浓雾知秋晨气润，薄云遮日午阴凉，不须飞盖护戎装。
禽言十咏·麦孰也哥哥
姚勉（宋代）

晨起凉润疑秋肃，格磔軥辀叫云木。
似催农父急腰镰，村北村南麦皆熟。
屋头场地初雨乾，柳声拍拍儿童欢。
田家未敢冀一饱，父老相呼先了官。
送欧阳太监游庐山
徐铉（宋代）

家家门外庐山路，唯有夫君乞假游。案牍乍抛公署晚，

林泉已近暑天秋。海潮尽处逢陶石，江月圆时上庾楼。

此去萧然好长往，人间何事不悠悠。
戊辰会静中出贻同志二十韵
李商隐（唐代）

大道谅无外，会越自登真。丹元子何索，在己莫问邻。

蒨璨玉琳华，翱翔九真君。戏掷万里火，聊召六甲旬。

瑶简被灵诰，持符开七门。金铃摄群魔，绛节何兟兟。

吟弄东海若，笑倚扶桑春。三山诚迥视，九州扬一尘。

我本玄元胄，禀华由上津。中迷鬼道乐，沉为下土民。

托质属太阴，炼形复为人。誓将覆宫泽，安此真与神。

龟山有慰荐，南真为弥纶。玉管会玄圃，火枣承天姻。

科车遏故气，侍香传灵氛。飘飖被青霓，婀娜佩紫纹。

林洞何其微，下仙不与群。丹泥因未控，万劫犹逡巡。

荆芜既以薙，舟壑永无湮。相期保妙命，腾景侍帝宸。
谢刘致中瓜二首
刘子翚（宋代）

万言不直一杯水，才似谪仙良可嗟。
顾我小诗偏发市，年年博得萧屯瓜。
献岁旦日，同芳溪吴理问访许处士
张昱（元代）

月旦泛舟从许劭，莲湖溪水白生烟。到门好雨过云去，说剑雄风生酒边。

闲话紫衣成昨梦，醉看乌帽惜馀年。懵腾不省临流别，想是行云扶上船。
题岐王旧山池石壁
白居易（唐代）

树深藤老竹回环，石壁重重锦翠斑。俗客看来犹解爱，

忙人到此亦须闲。况当霁景凉风后，如在千岩万壑间。

黄绮更归何处去，洛阳城内有商山。
柳絮
杨凝（唐代）

河畔多杨柳，追游尽狭斜。春风一回送，乱入莫愁家。
自嘲
陆游（宋代）

穷途久矣叹吾衰，双鬓新添几缕丝。
身是在家狂道士，心如退院病禅师。
极知勾漏求丹药，不及衡阳卖漉篱。
习气若为除未尽，小轩风月又成诗。
雨中看芙蓉作
高氏（清代）

芙蓉花发靓妆新，细雨微风洗瘐尘。有泪却同湘女恨，无言岂作息妫嗔。

遥思洛水凌波袜，想见华清出浴人。相对莫愁秋寂寞，一生颜色不伤春。
餈韵杨公济奉议梅花十首
苏轼（宋代）

月地云阶漫一樽，玉奴终不负东昏。
临春结绮荒荆棘，谁信幽香是返魂。
即景
何玉瑛（清代）

树杪点霏霏，蹁跹燕子飞。数声啼鸟寂，一缕篆烟微。

竹笋掀泥出，梨花带雨肥。眼前饶好景，得句愧珠玑。
游如松庵
尚镕（清代）

此地有清气，随云来竹房。间阶落山翠，破壁透江光。

僧雅逢迎拙，林深鸟雀狂。自然尘不染，何必礼空王。
东离湖州泊南浔
戴表元（宋代）

张帆出东郭，沽酒问南浔。
画屋芦花净，红桥柳树深。
鱼艘寒满港，橘市书成林。
吾道真迂阔，浮家尚越吟。
戏书
陆游（宋代）

柳下人家枳作篱，小姑不画入时眉。
纬车声出窗扉里，正是新凉夜永时。
恭题理斋年伯爱吟草 其二
阮葵生（清代）

四载南岷治，循良秉洁操。英风辉汗简，战血黯青袍。

缃帙披遗咏，纶音荷宠褒。浣花聚忠魄，髣髴驻灵旄。
盐官王长官新创瑞隐亭
方干（唐代）

指画便分元化力，周回秀绝自清机。孤云恋石寻常住，

落絮萦风特地飞。雏鸟啼花催酿酒，惊鱼溅水误沾衣。

明年秩满难将去，何似先教画取归。
卜算子（二月二十六日夜大雷雨，枕上作）
郭应祥（宋代）

午夜一声雷，急雨如飞雹。枝上残红半点无，密叶都成幄。

苦恨簿书尘，刚把闲身缚。却忆湄湘春暮时，处处堪行乐。
和虞使君撷素馨花遗张立蒸沉香四绝句 其二
程公许（宋代）

长讶诗人巧夺胎，天心月胁句中来。更将花谱通香谱，输与博山烘炭煤。
送王实之赴长沙幕
刘克庄（宋代）

贾傅遗踪在，君于此泛莲。
不应卑湿地，犹着广寒仙。
策好人争诵，名高士责全。
衡山余所管，拟结草鞵缘。
访幽人
李新（宋代）

紫骝摇玉东城东，绿眉少年双颊红。
扫尘先风骚客，豪气几吞云梦泽。
新诗一夜急春风，飘落樱桃点窗白。
青烟昼覆琉璃樽，何时投袂歌王孙。
归去来，黄陵老鸦啼日昏。
西园堂榭落成种植毕工偶成口号十首呈参政张
周麟之（宋代）

遁叟高眠石磴云，鸱夷长泛五湖春。
争如昼锦延华萼，同作商山四老人。
五月二十八日书诗人壁
黄宗羲（清代）

不识山村路纵横，但随流水小桥行。
一春尚未闻黄鸟，玉女峰前第一声。
挽恭靖司法兄九首
刘宰（宋代）

沉酣博塞两防微，男业诗书女治丝。
遗训一编昭日月，宗门于此卜兴衰。
五十自寿集唐五十首 其三十八
瞿士雅（清代）

邻里同年半白头，且将身暂醉乡游。伤心自比笼中鹤，回首更惭江上鸥。

碍日暮山青簇簇，长堤春水绿悠悠。

故交若问逍遥事，张翰生涯一叶舟。
心泉
蒲寿宬（宋代）

冷冷一涧泉，炯炯千树雪。
岁寒铁石心，山中玩芳洁。
横吹曲辞。出塞
窦威（唐代）

匈奴屡不平，汉将欲纵横。看云方结阵，却月始连营。

潜军渡马邑，扬旆掩龙城。会勒燕然石，方传车骑名。
偈颂二十二首
释妙伦（宋代）

千寻浪里出头，万仞崖前展手。
七百甲子老翁，刚然弄一场丑。
摘杨花，摘杨花，
翻身跳上树，惊散暮森鸦。
菩萨蛮（十一之十）
贺铸（宋代）

朱甍碧树莺声晓。残醺残梦犹相恼。薄雨隔轻帘。寒侵白纻衫。

锦屏人起早。惟见余妆好。眉样学新蟾。春愁入翠尖。
有感三首
张耒（宋代）

郁城本自贰师谋，骑士拔剑犹封候。
董生明经守正直，白首区区相侯国。
参差世事足嗟叹，我笑群儿较目前。
可能董子之荣辱，乃在封侯得失间。
广箕子操
金履祥（宋代）

炎方之将，大地之洋。
波汤汤，翠华重省方，
独立回天天无光。此志未就，
死矣死南荒。不作田横，
横来者王。不学幼安，
归死其乡。欲作孔明，
无地空翱翔。惟馀箕子，
仁贤之意留苍茫，穹壤无穷此恨长。
千世万世，闻者从悲伤。
山居雪中
龙瑄（明代）

风抱茅檐雪拥门，山居牢落易黄昏。
平头踏冻舂粳米，榾柮煨黄煮菜根。
万事由他愁不得，一寒如此乐犹存。
清欢今夜须拚醉，倾倒何妨瓮酒浑。
龙渊二首 其一
郭印（宋代）

蛰龙道已成，升降得自在。渊无百尺深，窍穴通沧海。
哭王柳南先生
邵齐焘（清代）

少别俄成万古悲，悲君兼恨识君迟。青箱手泽知谁托，黄发天亡不慦遗。

半世闲襟老岩壑，一乡后进失师资。小园昨日论诗地，重过门前涕满颐。
春日咏梅花
王初（唐代）

靓妆才罢粉痕新，迢递风回散玉尘。
若遣有情应怅望，已兼残雪又兼春。
分蝗食
章甫（宋代）

田园政尔无多子，连岁旱荒饥欲死。
今年何幸风雨时，岂意蝗虫乃如此。
麦秋飞从淮北过，遗子满野何其多。
扑灭焚瘗能几何，羽翼已长如飞蛾。
天公生尔为民害，尔如不食焉逃罪。
老夫寒饿悲恼缠，分而食之天或怜。
次陈彦博博士寒斋四咏韵 其四 拥衾清坐
高逊志（明代）

趺坐拥重衾，静听窗间雪。心清文思深，理会尘情绝。

良璞须善藏，素衣还易涅。坐久觉光生，东轩上寒月。
晓枕闻雨
范成大（宋代）

暗淡更残景，低迷病酒怀。
剔灯寒作伴，添被厚如埋。
胆冷都无梦，心空却似齐。
地炉煎粥沸，听作雨鸣阶。
迎广帅徐意一大参五首
李昴英（宋代）

鱼稻之乡雁鹜骄，鲸鲵喷沬撼江潮。
明公自是威风手，南土应无莠害苗。
有感
张嵲（宋代）

倾摧汉祚是安昌，只恐狂澜世莫当。
自古忠言宁尽用，老臣得不戒王章。
送费恭父
释宝昙（宋代）

担头蜀货无锱铢，两笼只载先君书。
但知不败乃翁事，报与不报君何须。
渥洼一日新生驹，黄金羁勒安用渠。
西风千里饱刍秣，养此汗血倾京都。
我营北山瓜芋区，君来饮水同饭蔬。
明朝笑出白云去，我恐尘土粘君须。
就中行李愁僮奴，一束诗稿牛腰粗。
是诚痴绝天下无，此子费子西归图。
下七盘岭
赵蕃（宋代）

路绝疑无地，山穷复有天。
林园更田亩，鸡犬亦人烟。
江右名疆界，南中势接连。
周书信无外，禹别自何年。
悠然亭
刘克庄（宋代）

每到阑干畔，徘徊暮始还。
为怜临水寺，尽见隔城山。
墙缭青苔里，舟藏绿阴间。
松扉宜步月，只是限重关。
多稼亭日色甚暖，忽有雪数片自晴空而下，已
杨万里（宋代）

霁日何曾惹寸云？忽飞些子雪如尘。
不知底处天花落，风里吹来数点春。
孟子·终身慕父母
陈普（宋代）

外物安能乱本真，终天眷慕受恩深。
大人所在元无坏，不失初来赤子心。
中秋值雨
边贡（明代）

冉冉游云护琐闱，胧胧团月映江扉。停杯已负经年约，倚槛空思万里辉。

花雨广寒真亦假，梦登天柱是邪非。临风谩有乘槎兴，欲访银河旧织机。
柳梢青 秋夜不寐，书寄修梅
俞庆曾（清代）

黯黯秋灯，潇潇秋雨，漠漠秋风。远远秋砧，微微秋露，切切秋虫。

离情秋日偏浓。更无限、秋声助侬。秋水湖边，秋云天外，何处秋鸿。
余自入山距出山五十五日竹屋青灯山阴杖屦忘其痴不了事矣随所赋录之得二十首 其六 听泉
徐瑞（宋代）

出山静而清，遇石何不平。谁能携素琴，为我写此声。
满江红（寿赵枢密）
牟巘（宋代）

七荚新春，问底事、以人为日。记贞观、郑公恰至，名因人得。况是今朝生上相，老天著意尤端的。便唤为、人日岂徒哉，公人杰。

宇宙要，公扶植。善类要，公收拾。愿我公千岁，长陪丹极。山立扬休人正健，耐寒彩胜篸华发。看年年、天际不曾阴，真奇特。
咏李伯时摹韩干三马次子由韵简伯时兼寄李德
黄庭坚（宋代）

太史琐窗云雨垂，试开三马拂蛛丝。
李侯写影韩干墨，自有笔如沙画锥。
绝尘超日精爽紧，若失其一望路驰。
马官不语臂指挥，乃知仗下非新羁。
吾尝览观在垧马，惊骀成列无权奇。
缅怀胡沙英妙质，一雄可将千万雌。
决非皂枥所成就，天骥生驹人得之。
千金市骨今何有，士或不价五羖皮。
李侯画隐百僚底，初不自期人误知。
戏弄丹青聊卒岁，身如阅世老禅师。
融州和孝若韵见寄并谢真爱赏梅之集复次韵奉酬 其二
许及之（宋代）

同病齐年各老成，喜君勿药近安平。篮舆不惜寻梅过，藜杖何妨倒屣迎。

潘令剧谈听至夜，刘郎新句和来清。疾行每愧穿杨手，金榜君居第十名。
禅房十事·拄杖
释绍昙（宋代）

格外丛林选出，生缘不在天台。
虽然乌律卒地，力扶多少人来。
行麦垄
袁说友（宋代）

农操豚蹄竞谋鬼，已信今年非昔比。
十日五日风雨时，好语急昔儿女喜。
南来麦熟春事收，东郊日落人影稠。
骚人一见喜不尽，新诗预庆丰年秋。
悬知圣德回天地，芒政已修非罪岁。
目前更看牧羊人，不觉维鱼来梦寐。
会课乾明寺
桑正国（宋代）

悠悠意得自疏通，寂地因居乐性空。
幽思晓风清迫枕，静听寒雨细沾桐。
修茎竹韵澄玉箫，绿影松垂乱鬓蓬。
俦侣好邀同此适，搜吟得到几匆匆。
承刘学录示三山佳咏兼欲下旬仙鲤湖宿约以诗
陈宓（宋代）

秋声又向耳边鸣，转眼平头六十人。
最是读书难久坐，不甘空负百年身。
次韵林次中察院经过南都见寄
苏颂（宋代）

都府曾为入幕宾，玉符重忝守藩臣。
几年流落甘间散，平日交游半要津。
簿领沉迷千虑耗，鬓颐衰飒二毛新。
圣恩休养深知幸，厚禄华堂许便亲。
牡丹诗十首
宋白（宋代）

锦为行障绣为衾，不杀猩猩色已深。
花谱扬名居一品，药栏才已赏千金。
谁忘正为褰珠箔，得意惟能挑玉琴。
洛水桥南三月里，两无言语各知心。
重阳后一日独酌
赛音布（清代）

朋赏一时尽，寒花不改芳。老夫能复醉，今日亦重阳。

沧海风波阔，青云鬓发苍。萧然安退路，三径意何长。
携家从允迪借居鸬鹚源上沈必先侍御有诗宠其行次韵并呈二公二首 其二
刘一止（宋代）

向来多病更多忧，命与谁谋出怨仇。坐念甘泉方避暑，不知楚怨又悲秋。

长蛇肆毒心犹在，战马何时鞚暂休。横榻故人身卫主，素书能复讯侬不。
辛卯春日即事 其三
谢重华（明代）

东郊一望草萋萋，紫翠如烟路欲迷。日照小红当面映，雨催新欲及腰齐。

赏心自觉春如锦，玩世那辞醉似泥。无奈我狂耽觅句，教人错认浣花溪。
京兆廉访使赵彦泽赠椰瓢稯扇
陈宜甫（元代）

昔闻赵广汉治民，立政为銗筒。又闻赵悦道宦归，只有琴鹤从。

观君矫矫真华胄，如神擿伏清廉同。我来相逢再相别，感赠二美情攸隆。

瓢分海南烟雨之椰子，扇裁华山云壑之七棕。左手携瓢汎春酒，浇除磥砢生颜红。

右手携扇却夏热，烦襟萧爽香尘空。酣歌慷慨意不俗，自笑鄙语难形容。

愿君饮冰去酷吏，我当斟酌元气扬仁风。
送客赋得巴江夜猿
李端（唐代）

巴水天边路，啼猿伤客情。迟迟云外尽，杳杳树中生。

残月暗将落，空霜寒欲明。楚人皆掩泪，闻到第三声。
秦国夫人挽辞二首
苏颂（宋代）

大国膺朝宠，枢庭慰母慈。
生为命妇首，殓用贵臣仪。
铃绋传哀阕，金犀卷赞祠。
攀车泣公辅，行路共齎咨。
题九龙岩
李得之（宋代）

霭霭云□烂，岑岑洞穴幽。
黄衣无□士，陈迹□千秋。
本为征途憩，还因爽气留。
尘缘吾未断，归路晚飕飗。
同丁敬身访张丈应华有赠
石文（清代）

静看林景过茅茨，径曲村深步屟迟。南北舍分新竹色，两三客对夕阳时。

邻多野老同耽隐，贫有闺人共课诗。长日闭门殊自得，屡空意味许谁知？
九月初十日山房午睡恍见梅枝已吐白矣惊喜而
舒岳祥（宋代）

生爱梅花是性情，故园阴绝泪纵横。
梦中惊见南枝曝，起绕山边水畔行。
次杨太史之韵题赠叶子澄草堂图诗
成廷圭（元代）

君家草堂林木幽，乃在吴会之东头。花开从令鸟雀喜，水落正为鱼龙忧。

深林烂饮枸杞酒，如意醉击珊瑚钩。丈夫嘉遁有如此，傍人比是神仙流。
江郎峰三石山在江山县南三十五里，礼贤镇望
杨万里（宋代）

走遍名山脚不停，见渠令我眼偏明。
郎峰好处端何似，笋剥三竿紫水精。
叹牛
刘禹锡（唐代）

刘子行其野，有叟牵跛牛于蹊。偶问焉：“何形之瑰欤，何足之病欤？今觳觫然将安之欤？”叟揽縻而对云：“瑰其形，饭之至也；病 其足，役之过也。请为君毕词焉。我僦车以自给。尝驱是牛引千钧，北登太行，南至商岭。掣以回之，叱以耸之 。虽涉淖跻高，毂如蓬而不偾。及今废矣，顾其足虽伤而肤尚，以畜豢之则无用，以庖视之则有赢。伊禁焉莫 敢尸也。甫闻邦君飨士，卜刚日矣。是往也，当要售于宰夫。”余尸之曰：“以叟言之则利，以牛言之则悲。若之何？ 予方窭，且无长物，愿解裘以赎，将置诸丰草之乡，可乎？”叟冁然而曰：“我之沽是，屈指计其直可以持醪而啮肥 ，饴子而衣妻，若是之逸也，奚事裘为？且昔之厚其生，非爱之也，利其力。今之致其死，非恶之也，利其财。子恶乎 落吾事？”

刘子度是叟不可用词屈，乃以杖扣牛角而叹曰：“所求尽矣，所利移矣。是以员能霸吴属镂赐，斯既帝 秦五刑具，长平威振杜邮死，垓下敌擒钟室诛。皆用尽身贱，功成祸归，可不悲哉，可不悲哉！呜呼！执不匮之用而应夫无方， 使时宜之，莫吾害也。苟拘于形器，用极则忧，明已。”
象之以山药见赠
韩维（宋代）

龙山有游客，赠药满筠笼。
叶渍沙泉碧，苗分石窦红。
斸应侵晓露，来喜及春风。
却笑丹砂远，卒勤勾漏翁。
春日东园漫兴 其一
胡奎（元代）

竹里开门稍向东，隔帘吹过杏花风。青苔一径无人迹，时有山禽啄晚红。
谒金门（和德远）
赵长卿（宋代）

灯乍灭。忽见一天明月。恰舞霓裳歌未歇。露寒回绛阙。

羽服明晖玉雪。笑语轻参环玦。香泽恼人情不彻。夜长窗自白。
姑熟杂咏。望夫山
李赤（唐代）

颙望临碧空，怨情感离别。芳草不知愁，岩花但争发。

云山万重隔，音信千里绝。春去秋复来，相思几时歇。
杂咏一百首 其四 陈胜
刘克庄（宋代）

辛苦佣耕久，饥寒谪戍馀。竟令秦失鹿，首为汉驱鱼。
师师令 席上同云臣咏雏姬
陈维崧（清代）

匀红剔翠，掷星眸斜卖。春娇尚未忒玲珑，却已会、三分无赖。

笑匿花丛衫影在，怨风吹罗带。

银筝砑紧鸡鸣快，做殢人情态。玉船频到只推辞，道酒病、昨宵曾害。

挼碎红梅庭下洒，骂粉郎心坏。
岁暮书怀
薛嵎（宋代）

园林春双近，老态更无懽。
添岁儿童喜，照贫灯火寒。
直心嗟道丧，多事识才难。
已种梅千树，从今烂漫看。
宿临江驿（一作宿江上，一作宿溪中驿）
张籍（唐代）

楚驿南渡口，夜深来客稀。月明见潮上，江静觉鸥飞。

旅宿今已远，此行殊未归。离家久无信，又听捣寒衣。
登招宝山
陈允平（宋代）

宇宙初开辟，何神立此山。中流天柱石，大地海门关。

浪恶蛟龙怒，云深虎豹闲。潮期与日月，千古一循环。
宫词一百首
岳珂（宋代）

黄门紫诏下蒿莱，一札风雷众正开。
四少倾心比葵藿，黄金已报筑燕台。
至杭都洲湖上
方恬（宋代）

春闱试罢且徘徊，十里荷花浑未开。
笑指西湖且归去，閒时应待我重来。
建元寺昼公与崔秀才见过联句与郑奉礼部同作
皇甫曾（唐代）

人闲宜岁晚，道者访幽期。独与寒山别，行当暮雪时。

柏台辞汉主，竹寺寄潜师。荷策知君待，开门笑我迟。

暮阶县雨足，寒吹绕松枝。理辩尘心妄，经分梵字疑。

久承黄纸诏，曾赋碧云诗。然诺惊相许，风流话所思。

筌忘心已默，磬发夜何其。愿结求羊侣，名山从所之。
登总持阁
岑参（唐代）

高阁逼诸天，登临近日边。
晴开万井树，愁看五陵烟。
槛外低秦岭，窗中小渭川。
早知清净理，常愿奉金仙。
杨子津送人
朱放（唐代）

今朝杨子津，忽见五溪人。老病无馀事，丹砂乞五斤。
送子舒弟之官华亭
薛师石（宋代）

执手难为别，愁看去棹孤。
船官得閒散，春晚过皇都。
书附海人便，花添住屋图。
有时吟句稳，还忆花兄无。
次韵杨宰泛湖
陈造（宋代）

他日草玄手，效官今武需。
端忧计丰歉，行邑问阴晴。
诗酒时陶冶，身名孰重轻。
犹能记驽蹇，拜赐得瓖缨。
题汪水云诗卷
萧豳（宋代）

孀娥灵药被论偷，碧海青天伴夜愁。
归郭令威空化鹤，度关老夜偶乘牛。
广陵散在斜阳远，梁父吟成昨雨收。
我亦云间旧鸡犬，与君相对击茶瓯。
旧游
杜牧（唐代）

闲吟芍药诗，惆望久嚬眉。盼眄回眸远，纤衫整髻迟。

重寻春昼梦，笑把浅花枝。小市长陵住，非郎谁得知。
五十自寿集唐五十首 其四十三
瞿士雅（清代）

地僻门深少送迎，妻孥同爱水云清。

绿丝垂柳遮风暗，碧砌花光照眼明。过客何须频问姓，野人本自不求名。

铺云枕石长松下，燕雀飞来带喜声。
居然庵
程无凤（宋代）

山人坐题山水清，一空霁色无阴晴。
虚堂夜看星斗落，老鼎昼汲风泉烹。
杯间聊学蔬笋气，云外远飘弦诵声。
晦翁溪斋二三友，神游於此留其名。
肃宗挽歌
郑丹（唐代）

国以重明受，天从谅闇移。诸侯方北面，白日忽西驰。

龙影当泉落，鸿名向庙垂。永言青史上，还见戴无为。
出鹤林寺入山得竹林寺
洪繻（清代）

万竹围一山，中有禅宫丽。冈峦相属回，烟岚若澄霁。

山门步步相，竹林风细细。佛殿山作阶，禅关石成砌。

万籁静清宵，钟声出林际。入山洞壑殊，岩头露佛髻。

法锡六朝来，香烟未衰替。遥望戴公崖，招隐踪可继。

寺前万绿深，殿后众山蔽。一僧立云峦，人面山光翳。

日暮飞鸟归，我亦不留滞。
送人之安庆
童冀（明代）

皖城在何许，乃在楚江湄。客行良亦勤，王事有程期。

扬舻出江良，挂席指中坻。简书岂不劳，山水多清晖。

公馀肆遐瞩，退食常委蛇。功名分所有，冰檗慎自持。

加餐何足道，愿子崇令仪。
不寐
方回（元代）

眇忽微茫一入思，穿天匝地遍垓维。
残秋夜静山深处，孤客灯昏酒醒时。
自宝此身方有寿，不穷我辈更无诗。
少陵同谷七歌在，每一歌之泪欲垂。
予顷游青城数从上官道翁游暑中忽思其人
陆游（宋代）

往年屡游丈人祠，上官八十如婴儿。
自言少年聋不治，芝房松鬣可无饥。
叩之不答但解颐，德人之容端可师。
我闻学道当精思，毕世不可须臾离。
公虽泯默意可知，亡羊要是缘多岐。
逝从公游亦未迟，联杖跨海寻安期。
幼孙景逊教以唐诗多而不忘时向老母背诵以博果饵因占四绝句 其一
缪公恩（清代）

风雪萧萧独闭门，竹炉拨火酌匏樽。新诗吟罢先登稿，更写唐诗授小孙。
贤者之孝二百四十首·叶公诸梁
林同（宋代）

随母适异国，先归汝忍能。
致人不见视，应是得人憎。
观五伯吟
邵雍（宋代）

刻意尊名名愈亏，人人奔命不胜疲。
生灵剑戟林中活，公道货财心里归。
虽则{左食右气}羊能爱礼，奈何鸣凤未来仪。
东周五百馀年内，叹息唯闻一仲尼。
送赵晦之丞彭泽
楼钥（宋代）

淮甸归来涉学深，孤云又出亦何心。
公余岩下读书去，远继风流石橘林。
游虎丘
陈埙（宋代）

老龙拖雨过平川，晓影初开树色鲜。
有片白云收不尽，日高犹在讲堂边。
送阎寀赴东川辟
韦应物（唐代）

冰炭俱可怀，孰云热与寒。何如结发友，不得携手欢。

晨登严霜野，送子天一端。只承简书命，俯仰豸角冠。

上陟白云峤，下冥玄壑湍。离群自有托，历险得所安。

当念反穷巷，登朝成慨叹。
仲至迁居同曹家西巷在蔡湖之北也 其三
彭汝砺（宋代）

陋巷本非朝市喧，亦无车马到吾门。清风对客忘朱夏，流水令人思故园。

道曲柳阴低白昼，天涯月色照黄昏。一官彼此多闲暇，万事从容欲细论。
答文翁
沈辽（宋代）

陶令初寻彭泽来，相如已构临邛台。正当衔杯行乐事，惠我鸿笔何为哉。

湖中多鱼近易捕，石上老蕨拳未开。夫子不肯至我室，行驾画舸遥相陪。
和管雪堂劝农之什 其三
何梦桂（宋代）

学剑无成去学农，学农更落惰农中。邦侯慈惠征徭简，喜课儿耕替阿翁。
读本朝事有感十首
刘克庄（宋代）

未谏瑶华世未知，故人已讶道乡迟。
退之著认差伤早，不待阳城伏合时。
春行次韵
洪咨夔（宋代）

拂开芳草碧，坐断落花红。
世味觥筹外，年华带眼中。
六州空铸角，万物任为铜。
有鷕桑畴雉，逢时会长雄。
哭师二首 其二
王紫绶（清代）

高枕加餐二十秋，炙鸡絮酒冷松楸。凭将夫子呼杨震，不见藐松哭邓攸。

生死情难忘北面，往来路易恸西州。树头何必千金剑，岁岁为添土一抔。
送同年朱元直监税
冯时行（宋代）

秋风可拟借年光，晓觉新生篘泼鼻香。
黄菊丹萸元妩媚，败荷衰柳自凄凉。
山才入眼身尤健，事不关心日便长。
欲把酒藤凌翠峤，醉余起舞送重阳。
款塞来享
苏轼（宋代）

蠢尔氐羌国，天诛亦久稽。
既能知面内，不复议征西。
斥堠销烽火，边城息鼓鼙。
输忠修贡职，弃过为黔黎。
雪满流沙静，云沉太白低。
巍巍二圣治，盛德古难齐。
宿邬子寨下
翁卷（宋代）

已谒龙君庙，明朝早过湖。
傍沙船尽泊，经火地多枯。
秋至错星易，空长楚月孤。
萧条村戍内，更点有如无。
和仲钦题粉岩
张孝祥（宋代）

一麾縻我欠追从，怅望千山紫翠重。忽向邮筒得新句，知君正在碧莲峰。
守闸书事时已退居五首 其一
曹勋（宋代）

十年壮节下清都，鹢首常辞负弩驱。一棹西来黄篾舫，闸胥指点若樵渔。
咸淳甲戌第二朔予道槠洲里笔畋方谏自长沙来
文天祥（宋代）

君为湘水燕，我作衡阳雁。
雁去燕方留，白云草迷岸。
送夫四绝句 其三
斗娘（明代）

寂静闻天籁，愁眠觉夜迟。遥怜江海别，残月梦君时。
重游寄老庵怀僧芝
贺铸（宋代）

淡游已恨失芝公，陈躅空留梦境中。
欲问孤云何处去，庭前双树自西风。
题损翁壁间幻翁兰竹
书諴（清代）

大石横卧如睡羊。小石侧立如惊獐。数笔都梁倚苍筤。

遂觉肃肃风盈堂。老人宴坐背负墙。寄情岩谷恣徜徉。

虎豹远迹蛟龙藏。神恬气和邀百祥。我来读画喜欲狂。

色声香味诸窍张。即事愿翁寿一觞。醉后同寻幻有庄。

生平不佩紫罗囊。芝兰玉树非所望。但乞烟梢万丈长。

著我与翁饮其傍。欢呼大笑乐未央。
西江月 其二 和张文伯腊日席上
王之道（宋代）

北陆藏冰欲竟，东风解冻非遥。一时芳意巧相撩。

入眼绿娇红小。

柳色轻摇弱线，梅英纷缀枯梢。觥筹醉里赖君饶。

归去斜阳尚早。
望衡图为熊两溟题
蒋祥墀（清代）

先生饱读书五车，磊落胸藏天地庐。诗笔纵横一万里，山川览胜神蘧蘧。

讲学武昌十五秋，闲来携酒登南楼。二别中峰尽在目，直欲濯足江汉流。

凭栏不尽登临乐，还向楼头抱衡岳。洞庭波涛思渺然，十二青螺自卓荦。

惜不得平叔紫金丹，遥躔朱鸟控黄鹤。又不得长房缩地方，移取湘帆九面置之几砚角。

何物丹青工描摹，为君写作望衡图。足踏芒鞋首戴笠，一童抱琴来于于。

扪星未观意气壮，开云已觉精诚孚。指点层峦插天出，雁声几阵飞过无。

岣嵝禹碑扫藓读，石青字赤多模糊。朅来归订游山草，眼界何止空蓬壶。

愧我卅年老京洛，僦居久被尘网络。一览此图神欲飞，愿与同订寻山约。
林府君挽词
王十朋（宋代）

我昔游庠序，夤缘识令孙。雅知苗裔远，更喜典刑存。

俗子犹迁善，偷儿最感恩。佳城明日闭，堕泪满江村。
送杜秀才归桂林
许浑（唐代）

桂州南去与谁同，处处山连水自通。两岸晓霞千里草，

半帆斜自一江风。瘴雨欲来枫树黑，火云初起荔枝红。

愁君路远销年月，莫滞三湘五岭中。
花影
苏轼（宋代）

重重叠叠上瑶台，几度呼童扫不开。
刚被太阳收拾去，却教明月送将来。(却教 一作：又教)
学书
朱诚泳（明代）

立意在笔先，下笔贵遒劲。公权有格言，笔正由心正。
山中夜闻虎啸
胡仲弓（宋代）

日落山色黄，樵夫不敢下。
风号万壑哀，鸟雀亦惊怕。
人谓斑将军，此地正争霸。
数声地欲裂，咆哮直深夜。
道人铁石心，惯听何足讶。
若逢万万侯，羽镞不汝赦。
偈颂一百三十三首 其七十九
释法薰（宋代）

明如日，黑如漆。通天大路，万重铁壁。南山口似血盆，争敢妄通消息。
雪中三忆三首
赵蕃（宋代）

忆我园中菜，栽迟科未敷。
哀哉被摧压，端亦似人癯。
家有白鸡蓄之三年矣驯熟可爱谦之读书山中一日相过偶道庵僧所阙遂送谦之以遗之
方翥（宋代）

羽仪洁白如自脩，风雨晦冥那失晓。沙头鸥鸟不驯熟，雪里鹭失太孤皎。

山寒夜半落叶深，闭门垂荑偎重衾。闻鸡而起竟何事，我老看书不入心。

久无斗志形如木，世上痴儿能舍肉。白鸡之肉不可食，无劳断尾亦为福。

山僧穷独老无妻，想见爱养如婴儿。得地羽毛愈应好，天年全得山中老。
七年十二日夜登清心阁
曹勋（宋代）

小楼秋夜明月底，仰不见天惟见水。
岸巾独立四无人，白月青天伴阳子。
谁知横玉作秋声，一声吹尽九陌尘。
月轮半仄吾未睡，楼角风生凉杀人。
友琴册为陆太学题并呈思清孝廉
胡应麟（明代）

名香萝薜下，一室素琴悬。四壁青山响，千秋白雪传。

广陵新按谱，单父旧鸣弦。欲起钟期听，乾坤对惘然。
过北流县八里游勾漏观留五绝句 其四
李纲（宋代）

避谤多时不到山，忽惊身在洞天间。北归更觉君恩重，得遂清游一解颜。
踏莎行 题“绿波春泛图”
张玉珍（清代）

鱼浪吹香，鸥波弄影。柳丝碧罩春烟暝。蔚蓝倒写镜中天，盈盈著个蜻蜓艇。

雁橹频摇，吴歌闲听。绮怀触处饶吟兴。底须颜色写桃花，柁楼人与花相映。
荆湖望月
张栻（宋代）

浩浩湖之源，迤逦衡山下。
有月来中天，明珠千斛泻。
澂澈一尘无，并辉清不夜。
嗟彼泉下人，逝莫挽逸驾。
惟有不死心，清光遍华夏。
怀霍子侔
邹浩（宋代）

平时咳唾落珠玑，未掌丝纶亦数奇。远去天官空帐幄，中分淮数动旌旗。

圜扉荡涤民知免，列位搜扬士不遗。报国功成有馀日，也应回首念流离。
水会渡
杜甫（唐代）

山行有常程，中夜尚未安。微月没已久，崖倾路何难。

大江动我前，汹若溟渤宽。篙师暗理楫，歌笑轻波澜。

霜浓木石滑，风急手足寒。入舟已千忧，陟巘仍万盘。

迥眺积水外，始知众星乾。远游令人瘦，衰疾惭加餐。
送郑公绩赴试金陵
朱翌（宋代）

孤城挟龙虎，盘礴纳万角。
冯夷遵节制，旦暮过稽颡。
君今搦寸毫，意与孤鸿往。
雄豪揽千古，光彩发万丈。
忆昨吏三年，到今余梦想。
古寺壁间名，劳君拂蛛纲。
夜宿丞舍即事呈蒋大匠存诚苏少监元老 其一
程俱（宋代）

群动夜方息，啾啾草间鸣。残炎未云谢，遽作凉秋声。

秋风来几时，朝暮气已清。虚窗置方榻，境寂身暂轻。

卧念平生怀，展转不得宁。
至日
晃冲之（宋代）

短晷催长至，新晴改故阴。
风霜游子鬓，节序异乡心。
合坐呼卢转，分曹举白深。
百处家魏阙，存没一沾襟。
彦和与子文相期卜邻子文作诗以遗谨次韵
朱长文（宋代）

仙才宣在道家山，却学幽人欲闭关。
清燕曾陪明主问，群言已助相君删。
谈围莫敌书盈腹，诗杜相过酒满颜。
闻道卜邻同喜慰，亦开荒径待余闲。
鹧鸪天·先自春光似酒浓
黄夫人（宋代）

先自春光似酒浓。时听莺语透帘栊。小桥杨柳飘香絮，山寺绯桃散落红。莺渐老，蝶西东。春归难觅恨无穷。侵阶草色迷朝雨，满地梨花逐晓风。
奉答赐酒鹅诗
庾信（南北朝）

云光偏乱眼。
风声特噤心。
冷猿披雪啸。
寒鸟抱冻沉。
今朝一壸酒。
实是胜千金。
负恩无以谢。
惟知就竹林。
戏答俞清老道人寒夜三首 其二
黄庭坚（宋代）

闻道一稊米，出身缚簪缨。怀我伐木友，寒衾梦丁丁。

富贵但如此，百年半曲肱。早晚相随去，松根有茯苓。
次韵送别驾杨岱舆归杭
林熙春（明代）

彩笔曾从象纬干，八千里外正栖鸾。儿童翘首争骑竹，簪笏论心快倚兰。

何事扶风金石铄，顿令揭岭骕骦寒。君归五世饶家庆，莱綵阶前映豸冠。
风入松 蕉叶整琴图
杨芸（清代）

红蕉泻露湿兰襟。晓起理幽琴。潇湘一曲翻新谱，满园亭、都是秋心。

弹泪冰丝香凝，缄愁绿玉痕深。

几番疏雨翠烟沉。爽籁散云林。萧萧络纬添凉韵，吊秋魂、悄步花阴。

次第转将瑶轸，和他碧树青禽。
早起偶成
仲并（宋代）

晨光起天末，微风动林杪。
披衣初梦回，卷书卷清晓。
隐几欲无寐，百念自忧悄。
箪瓢旧独乐，乐意今亦少。
岂但感时节，政欲避烦扰。
我非斯人徒，区区务自了。
罗子琳谒赵香山得钱十缗米三石意若未满以诗
曾丰（宋代）

鲁公乞米出于真，邂逅周瑜慷慨人。
借谓囊犹未为瘿，悬知甑已不生尘。
赋得闽海亨龙送邓介夫应贡北上
傅汝楫（明代）

金晶飞飞射龙屋，骊龙屋下眼珠熟。五雷惊散云作花，捧出明珠献天族。

云归君别君犹龙，下天上天云相从。暗室投珠十载忌，寒潭化剑今朝逢。

何人却笑渊潜者，相送残春江上峰。
贺新郎
沈谦（清代）

雪满亭阜路。正西窗、小梅数蕊，冲寒欲吐。独酌无聊人也醉，一霎天低日暮。

蓦地把兰灯偷炷。睡鸭浓香熏素被，命如丝、怎把长宵度。

帘外冷，叫鹦鹉。

旧游零落凭谁诉。忆池亭、疏莲摇瞑，断虹截雨。钗坠桃笙呼不起，暗里冰肌亲拊。

奈天样红墙间阻。错是他年真错了，便六州、聚铁应难铸。

眸炯炯，听街鼓。
寄题邹氏延寿亭
李覯（宋代）

一世跻仁寿，君今更欲延。
山中想无事，分外得长年。
松老多经雪，云闲不到天。
区区殉名者，回道倍凄然。
残句：帝怜守土旧时臣
王禹偁（宋代）

帝怜守土旧时臣，添赐春光入酒尊。
送赵侯之任
戴震伯（宋代）

赵侯东南彦，远作西南征。
骊驹向前路，高秋不留行。
送以奉林鹤，仍吹子晋笙。
渊渊洞庭湖，古月今犹明。
流辉千万里，何但光连城。
悬知有佳惠，终始心和平。
寒食出郊三首 其三
李揆（宋代）

往岁逢寒食，青鞋踏落花。题诗山寺壁，沽酒野人家。

草长春无际，身閒意自遐。时时县亭畔，画遍水边沙。
偈颂一百二十三首
释崇岳（宋代）

一著高一著，一步阔一步。
坐断佛祖关，迷却来时路。
乌烟鬼
李华（唐代）

乌烟鬼，少年状貌真魁伟。如何转盼须臾尔，变化魌魑难向迩。

可怜昼亦如夜时，生亦如死期。寄言三五少年子，莫向红尘作鬼嬉。

乌鬼含冤白鬼笑，故鬼前驱新鬼啸。风雨回首一灯昏，数点青燐犹照耀。

区区蛮触越南都，令行禁止风霜俱。白日如镜照寰宇，鬼乎何处藏其躯。
和晏相公府东三咏 其三 李相园
韩维（宋代）

杨花点径残春后，草气薰池过雨初。行到松洲有遗兴，水声东下竹间渠。
别黄山
文天祐（宋代）

黄山别去恨绵绵，华表重寻第几巅。
马迹苔肥连碧汉，龙潭水暖涨灵泉。
断无花逐桃溪外，别有春留药圃边。
鶗鴃一声人亦老，鬓丝惊笑玉颜仙。
临雨亭
刘敞（宋代）

秋至感人思，登临成惘然。浮云帝乡外，落日古城边。

归雁声相别，幽花色可怜。名山负独往，触物见徂年。
精卫词
王建（唐代）

精卫谁教尔填海，海边石子青磊磊。
但得海水作枯池，海中鱼龙何所为？
口穿岂为空衔石，山中草木无全枝。
朝在树头暮海里，飞多羽折时堕水。
高山未尽海未平，愿我身死子还生！
明妃曲
薛季宣（宋代）

阙下乌云暗黑旗，未央高会送将归。天子传觞从官劝，单于今正天骄儿。

上林关锁多芳菲，王嫱困睡花葳蕤。中人惊起道宣唤，和戎却自拚蛾眉。

徘徊顾景伤春啼，秀色误身生不知。工师万死未足谢，丹青始信君难欺。

冤莫冤兮长别离，盟莫渝兮徒自疑。毡车未免下宫殿，记得当年初入时。

眉山淡扫双螺垂，拟高门户生光辉。姑姊提携父母送，不教含涕登丹墀。

赭黄有泪濡龙衣，此身虽是触事非。胡沙万里少花木，胡中争看真阏氏。

言语不通心尽悲，琵琶琢就弹哀思。君门万里不易到，檀槽拨断商弦丝。

穷寒绝塞人踪稀，时有天边霜雁飞。凭谁说与汉卿相，西施莫忘真元龟。
熙宁祀皇地祗十二首
佚名（隋代）

于皇烈祖，维帝所兴。
光辉宗祀，如日之升。
告灵作配，孝享丞步。
锡兹祉福，百世其承。
寒露日阻风雨左里诗
曹彦约（宋代）

久谓热当雨，兹来归近家。
露寒迟应节，天变勇飞沙。
瓮白应浮酒，篱黄可著花。
一江三十里，直欲问仙槎。
寄张子猷
邓肃（宋代）

九州胡马闇尘埃，政恐狂澜不可回。
敢念陶潜旧彭泽，当寻阮可过天台。
三朝我乏回天力，一壑君还钓月来。
便好相从长夜饮，箪瓢新有脯青苔。
梅花绝句
陆游（宋代）

空谷佳人洛浦仙，洗妆真态更婵娟广平莫倚心如铁，撩起清愁又破禅。
戍妇吟二首
高翥（宋代）

将身托战争，世事百无情。
相对生离别，浑如落叶轻。
黎阳大佛高七十尺和颖叔侍郎韵
彭汝砺（宋代）

百千妙法寄微尘，更向人间见大身。何怪黎阳七十尺，当时广倍百由旬。
送李嘉甫信都令耘甫之弟
吕中孚（金朝）

溪水碧于草，溪边送客行。写诗传别意，把酒听歌声。

去路青天远，归心白羽轻。尊前折杨柳，一一是离情。
蟠松
释居简（宋代）

肯为人低首，非因米折腰。曲何惭九地，直恐碍丛霄。

雪虐知擎重，风酸不怕摇。乔林多裂干，弗后岁寒彫。
端明殿学士王日严挽词二首
周必大（宋代）

家世三珠树，文章五凤楼。
中年穿豹尾，晚岁冠鳌头。
夷雅推簪橐，清醇动冕旒。
居然似岐国，只欠启金瓯。
和登飞桥观游艇
文彦博（宋代）

为爱高桥月色多，飞觞捉麈对吟哦。轻舠一叶时来往，惊散双鸳动碧荷。
和御制观龙图阁三圣御书
金君卿（宋代）

累圣传真蹟，天苞炳瑞文。
珍藏留紫禁，宝构拂丛云。
焜燿三辰烂，周旋八体分。
宸心追睿辙，尤念保邦勤。
宋江三十六赞
龚开（宋代）

中心慕汉，夺马而归。
汝能慕广，何忧数奇。
石桥歌
高似孙（宋代）

一石上负昆仑柱，一水西奔牛女渚。
玉干狞鳞万松古，夜放神光干帝宇。
石滑苔危冰一缕，四海长依开辟雨。
月落未落逢诺矩，两足敲泉龙罢舞。
次徐隆庆寿诗韵 其一
洪咨夔（宋代）

牛奋箕张小丙申，熟知命驳不能纯。年来颇怪刀头蜜，老去难供席上珍。

闯霭千章森戟纛，鏖风万壑绎韶钧。剑山拾得商山橘，醉共仙翁脯白麟。
紫岩杂咏·留烟
曾协（宋代）

暝色苍然至，浮烟漫不分。
小留岩窦底，为伴宿檐云。
送杜阳安奉亲还蜀二首
洪咨夔（宋代）

买我归吴棹，扬君泝蜀旃。
虽为万里别，端有一家缘。
腊雪添新涨，春风减旧绵。
江山随处好，横槊小留连。
送留守相公
文彦博（宋代）

樽前不制泪汍澜，大抵人情老别难。东阁宾朋渐分散，西都风别便阑珊。

惟凭鱼雁通书问，祗对松筠想岁寒。公衮还朝副公望，永将天下置之安。
晋阳郡君挽词 其二
强至（宋代）

夫贤微子后，身贵毕公孙。独弃斑衣养，空馀象服尊。

悲风缠挽铎，苦雾湿铭幡。谁谓灵香验，何曾见反魂。
题龙潭石
吴彦夔（宋代）

云山隐隐草芊芊，水色迷离怪石边。
百啭黄鹂消永日，千寻白练映长天。
竹垂清露添诗砚，燕蹴飞花落舞筵。
林外不知春雨歇，正宜携酒望前川。
论腿
贾似道（宋代）

短鳖兼穷细，屁勋青黑同。
只好留墙壁，何须问主公。
甲申元日
方回（元代）

春光几度九十日，人寿都卢一百年。
老圃地宽花富贵，醉乡天阔酒神仙。
谁能晚节消閒福，时喜新诗得警联。
晓色欲红拜元造，炉熏一炷鹊声前。
偈倾一百三十三首
释法薰（宋代）

乳源言中藏剑戟，这僧奸裹放痴憨。
西来的的意，斫额望扶桑。
满庭芳
李吕（宋代）

光拂星榆，轮高金掌，暮烟飘尽澄空。素娥幽恨，霜艳洗铅红。醉把摩云妙手，教纤翳、不点青铜。知多少，天高露冷，争占九秋风。

歌钟。邀胜侣，园攀琼树，帘卷珠宫。算庾楼吟赏，今古应同。多谢秦娥绝唱，声声为、飘入云中。留仙住，莫教清影，容易转梧桐。
赠齐生侍大父佥宪海南
丁复（元代）

为临江浦折芙蓉，更约郎君此地逢。上水先经十二斗，过山真是百千重。

留钱网户供朝膳，挟策儒宫候晓钟。骢马绣衣绳祖武，最看蚤岁远相从。
春日客中二首
陈造（宋代）

芳时已叹鬓毛斑，何况栖栖客路间。
杯酒故人千里隔，锦囊著语一春闲。
燕莺飞处频回首，桃李香前合厚颜。
昨夜东风贷庭竹，少容归梦到家山。
申屠御史袖诗来访和韵以谢 其二
王义山（宋代）

满前舞鳝杂号狸，揽辔澄清众所期。今日忠良方得路，愿歌守道四贤诗。
弹棋歌
李颀（唐代）

崔侯善弹棋，巧妙尽于此。蓝田美玉清如砥，

白黑相分十二子。联翩百中皆造微，魏文手巾不足比。

缘边度陇未可嘉，鸟跂星悬危复斜。回飙转指速飞电，

拂四取五旋风花。坐中齐声称绝艺，仙人六博何能继。

一别常山道路遥，为余更作三五势。
得两金铺乃秦汉门物以充水滴因作歌
释文珦（宋代）

弁翁挽我入吟庐，示以秦汉双金铺。
摩挲已觉铜腥尽，色如朱砂工模糊。
翁说多年弃中野，野人视之犹土苴。
我心辄爱收拾归，用配魏台铜雀瓦。
渟泉於中浅且清，玄颖由此生光晶。
老夫生来亦好古，多翁於古能留情。
阿房建章渺无所，此铺独入文房谱。
资翁濡翰写诗词，千古遗音流乐府。
梅花
陆游（宋代）

老厌纷纷渐鲜欢，爱花聊复客江干。
月中欲与人争瘦，雪後偷凭笛诉寒。
野艇幽寻惊岁晚，纱巾乱插醉更阑。
尤怜心事凄凉甚，结子青青亦带酸。
华阳吟 其七
白玉蟾（宋代）

得诀归来试炼看，龙争虎斗片时间。九华天上人知得，一夜风雷撼万山。
春
赵葵（宋代）

檀板且教停，花娇不耐惊。
日融莺语滑，风软蝶身轻。
缕篆销春昼，游丝弄晚晴。
谁家杨柳院，笑语杂棋声。
恭奉皇太后自盛京回銮之作
弘历（清代）

盛典崇禋次第修，安舆虔奉启龙斿。几多别绪留丰里，颇有征龙望蓟邱。

屈指再临期后日，追思夙驾溯前游。去来今了不可得，一念绳先奕叶谋。
次韵酬泰叔
沈辽（宋代）

志士有不遇，繇来多感伤。末途长悯默，往事委冥茫。

偃蹇乾坤外，推移日月长。初心寄林壑，何事袭轩裳。

才地惭前辈，文华笑老苍。讨论聊自适，仕进亦惟惶。

直欲驰千里，宁谁出一乡。典谟窥禹契，教化识轩唐。

不信时难驾，焉知命弗将。士虽殊用舍，吾岂托炎凉。

宝剑埋霜镝，明珠称夜光。三公犹可去，一命孰难忘。

壮节深无累，高歌咏更锵。振衣辞旦望，逸迹寄朱张。

管库心何愧，江湖幸退藏。朝辞汴师日，夜渡浙河霜。

故国寻仙路，当年结客场。二毛虽老丑，一醉乃寻常。

花圃风生席，云斋月满床。清歌怜落落，高论接琅琅。

谁谓羁游地，还陪君子觞。众推朋好厚，不间弟兄行。

斟酌南堂夜，逍遥甬水阳。长篇荷高意，他日结离肠。
颂一百则 其七十二
释重显（宋代）

由基箭射猿，绕树何太直。千个与万个，是谁曾中的。

相唤相呼归去来，曹溪路上休登陟。
句 其三
孔平仲（宋代）

遗爱海波无继处，去思秋色有馀清。
初颐园中丞以书来索端砚爰将素用之砚赠之媵以诗
汪志伊（清代）

铃阁由来有四友，铁面尚书交独久。呵之辄泽扣无声，性坚质润媲琼玖。

静镇不摧龙须锋，坦怀善发元香守。其才其德两无伦，相与摩挲肯释手。

触来云气时腾腾，临池一洗蛟龙吼。况此区区称良田，一垡笑予胜千亩。

孜孜穷日倒枯肠，全藉㳯妃才八斗。㳯妃沈醉墨花香，高咏颐园梅为首。

思梅应拟梁何逊，曾消滇池几杯酒。滇池飞来双鲤鱼，尺素齑辛胥幼妇。

殷勤索砚指端溪，岂似书生习气狃。当年白笔簪兰台，台阁风生职不负。

节旄今拥碧鸡山，载道口碑歌父母。扬历不自曰能贤，铁面婆心无出右。

惟此砚兮润且坚，差堪与君作敌偶。我何割爱竟与君，知君三立能不朽。

知君三立能不朽，温厉蚤希鲁中叟。
三良诗 汪中丞岁星
钱谦益（清代）

汪子循良吏，斤斤饬簠簋。修谨固足多，剸割亦可倚。

一朝拥旄纛，三秦为赐履。雄边当重寄，岂能称指使。

况复覆军余，兵残将亦弛。惊魂怯鼓鼙，败气蒙壁垒。

贼兵下宛雒，军威卷熊耳。乘胜围郾城，援师绝蜉蚁。

牵率残伤卒，长驱与角牴。贼遂拔围来，其行疾如鬼。

士饱如狼噬，马腾竞帆驶。我师不能军，辙乱复旗靡。

哀哉二万人，刲屠尽羊豕。堂堂大中丞，孤身策马箠。

首已离鱼剑，胸犹集猬矢。呜呼数年来，盗贼易纲纪。

弈棋国谋误，儿戏师律否。武夫保项领，文臣涂脑髓。

项城傅宗龙丧元，襄城汪折趾。甲弃战场外，马归贼营里。

徵兵抟泥沙，催战促刻晷。但知赴期会，谁复量彼己。

归元国子生，免胄先轸喜。三败谁能久，一死亦可矣。

忆子为郎时，矫时柱顽鄙。抗论每仰屋，愤盈或抵几。

裹革固所期，舆尸亦求是。哀哉殉国心，耿耿殁犹视。

长歌聊慰藉，人生会有死。不见韩城相，低头向槃水。
和王仲仪楸花十二韵
梅尧臣（宋代）

春阳发草木，美好一同时。
桃李杂山樱，红白开繁枝。
楸英独步媚，淡紫相参差。
大叶与劲干，簇萼密自宜。
图出帝宫树，耸向白玉墀。
高绝不近俗，直许天人窥。
今植郡庭中，根远未可移。
但欣东风来，不恨和煦迟。
山禽勿蹙踏，蜂蝶休掇之。
昔闻韩吏部，为尔作好诗。
爱阴无纤穿，就阴东西随。
公今亦牵此，端坐曾莫疑。
偈 其二
释善果（宋代）

韶阳一曲二十五，不属宫商角徵羽。寥寥千古共谁论，明眼衲僧未轻许。
题李白观瀑布图
方孝孺（明代）

天宝之乱唐巳亡，中兴幸有汾阳王。孤军疋马跨河北，手扶红日照万方。

凌烟功臣世争羡，李侯先识英雄面。沉香亭北对蛾眉，眼中巳见渔阳乱。

故令边将储虎臣，为君谈笑靖胡尘。朝廷策勋当第一，圭组不敢縻天人。

西游夜郎探月窟，南浮万里穷楚越。云山胜地有匡庐，银河挂空洒飞雪。

醉中信马踏清秋，白眼望天天为愁。金闺老奴污吾足，更欲坐濯清溪流。

英风逸气掀宇宙，千载人间宁复有。梦魂飞度南斗傍，笑酹庐山一卮酒。

云松可巢今在无，九江落照连苍梧。欲从李侯叫虞舜，尽倾江水洗寰区。
追和元微之春馀遣兴示王觉民
王之道（宋代）

物态有荣悴，时令互消长。堕身名利场，鱼鸟在罗网。

岂无金屈卮，听此石方响。残花日晴阴，落絮风下上。

春事虽已阑，馀芳尚堪赏。我有临溪亭，疏棂为君敞。

青青小荷钱，雅与水相养。狂吟醉题壁，纵步懒扶杖。

仰止李谪仙，笔端走群象。九原不可作，夜梦见精爽。

栖栖亦固矣，君子坦荡荡。相期醉酴醾，偕来众无鞅。
哭孟东野二首
王建（唐代）

吟损秋天月不明，兰无香气鹤无声。

自从东野先生死，侧近云山得散行。

老松临死不生枝，东野先生早哭儿。

但是洛阳城里客，家传一本杏殇诗。
送中舍蒲君致政西归
文彦博（宋代）

阆苑当年砚席同，别来三十八秋风。东朝新命西归去，珍重贤哉鹤发翁。
宫词和工科林粹夫韵二首 其一
王缜（明代）

柳媚莺娇斗早春，长门风景一时新。自从春去无消息，孤负长门作赋人。
水亭送刘颙使还归节度
岑参（唐代）

无计留君住，应须绊马蹄。红亭莫惜醉，白日眼看低。

解带怜高柳，移床爱小溪。此来相见少，正事各东西。
送邹判官往陈留
张继（唐代）

齐宋伤心地，频年此用兵。女停襄邑杼，农废汶阳耕。
国使乘轺襄，诸侯拥节迎。深仁荷君子，薄赋恤黎甿。
火燎原犹热，波摇海未平。应将否泰理，一问鲁诸生。
寄题蜀李氏义概堂
楼钥（宋代）

养气非为侠，轻财弗市恩。
仁声高月旦，义概彻天阍。
称美推贤嗣，扬名有顺孙。
活人几百万，何止驷容门。
南剑道中桂
倪思（宋代）

道傍岩桂老成行，翠叶经冬不著霜。
想见秋清风月裹，缀金粟颗剩输香。
送月蓬道人南游寄呈阳岩侍读直院侍郎六言三
刘克庄（宋代）

首从淇奥君子，数到越王潞公。
世仅有一两个，君毋□八十翁。
无俗念 枰棋
丘处机（宋代）

前程路远，未昭彰、金玉仙姿灵质。寂寞无功天赐我，棋局开颜销日。古柏岩前，清风台上，宛转晨餐毕。幽人来访，雅怀闲＊机密。初似海上江边，三三五五，乱鹤群鸦出。打节冲关成陈势，错杂蛟龙蟠屈。妙算嘉谋，斜飞正跳，万变皆归一。含弘神用，不关方外经术。
江上观月
陆游（宋代）

暗浪冲舟鞺鞳声，夷陵城下正三更。十分倾酒禁风力，一点无三祟月明。

久坐不知衣露湿，浩歌时有水禽惊。诗成莫驾长鲸去，自是虚皇白玉京。
寄题永井完久梦哉空也楼新竹
丘逢甲（清代）

新竹乃吾旧游地，沧桑转眼馀哀泪。谁知更有能诗人，五指峰边吟古春。

丈夫读书兼读律，致君尧舜乃有术。君今挟律游诸侯，高筑梦哉空也楼。

十二万年一梦耳，皇王帝霸谁长留？信知大空本无物，得者勿喜失勿忧。

海风吹客高楼头，战场寂寂黄花秋。人民城郭纵非故，终见仙鹤归来游。
舟行湘阴道中雪作
张栻（宋代）

岁晚归来风雪里，有怀端复为谁开。
江清沙白湘阴路，却似当年访戴回。
题惠老松竹图
章甫（宋代）

风细声音互答，月明体用全彰。
二士为君提唱，老僧无法商量。
除夕二首呈北溪 其二
陆文圭（元代）

杯盘今日偶相逢，客路飘飘过一冬。为问玉堂春帖子，不知学士有谁供。
和何元清韵九绝
王炎（宋代）

焦桐为我发哀弹，但觉清风绕指寒。
老大虽思闻古调，莫弹别鹄感离鸾。
题徐氏含晖堂
李东阳（明代）

家住层峰叠浪中，水光山色动帘栊。红尘地少多逢石，画栋云轻不受风。

陶径菊松今古在，米船书画往来通。濯缨谁和沧浪曲，我亦无心谢此翁。
辛丑九月十三夜伏枕不寐，忆前年咏菊诗款惬意，续赋二律 其一
方仁渊（清代）

群芳夺目艳阳天，寂寂柴门抱石眠。不与春光争烂漫，独寻秋石斗鲜妍。

奇才岂肯因人热，傲骨何须入世怜。自是陶家高品格，粗桃俗李敢随肩。
道州
孙理（清代）

九峰霄汉上，苍翠总堪疑。古木重华墓，秋风二女祠。

流传踪迹幻，歌哭性情移。极目江山近，苍梧日暮时。
赠宿松杨明府
黄滔（唐代）

溪上家家礼乐新，始知为政异常伦。若非似水清无底，

争得如冰凛拂人。月狖声和琴调咽，烟村景接柳条春。

宦游兼得逍遥趣，休忆三吴旧钓津。
踏盘曲二首 其二
沈辽（宋代）

胡卢笙，不着簧。细腰鼓，三尺长。吹笙击鼓山之旁，噭跳宛转乐盘王。

盘王死来三千年，古曲旧词至今传。山祥水气不断处，坏木烧作兜娄烟。
玉蝶球
郭祥正（宋代）

玉蝶交加翅羽柔，八仙琼萼并含羞。春残应恨无花采，翠碧枝间戏作球。
约斯远同谒晦翁先生八月十六日发章泉夜宿永丰
赵蕃（宋代）

比夕皆佳月，几年无此期。亲朋方战蚁，而我自驱羸。

夜作银河隔，明当玉树窥。犹须发高咏，于以慰长思。
从平山堂归饮方氏余庐
姚莹（清代）

一帆风雨过扬州，行屐匆匆得暂游。九月寒江闻玉笛，几人歌暂在迷楼。

题诗杜牧帘初卷，好客陈遵辖正投。明日西湖还贳酒，金樽银烛忆淹留。
如梦令
施绍莘（明代）

日约楼阴初整，风暖烟消人静。早起未梳头，闲扫小园芳径。

清净，清净，只剩数枝花影。
重阳对菊得菊字
方凤（宋代）

怀哉止所翁，与我几觞菊。
方当旧节来，已作秋原哭。
会葬有远朋，风雨此淹宿。
佳儿敬父执，姻友更敦睦。
投辖不愧遵，设醴仍为穆。
其如插萸遍，不见而翁独。
悲欢今昨筵，还往东西毂。
回首试长望，依依但云木。
宿潺湲亭
张乔（唐代）

走月流烟叠树西，听来愁甚听猿啼。

几时御水声边住，却梦潺湲宿此溪。
题项横父临清亭时方生孙
许月卿（宋代）

青梅如豆子，更可缓临清。
倚杖闲花落，凭栏芳草生。
逢人须说项，生子又添丁。
千叶桃难实，山茶耐久盟。
赠送鹤田李元晖
方回（元代）

一别九寒暑，乾坤事事新。
老身余长物，故友尽穷人。
汩汩犹群盗，时时有战尘。
少陵诗眼在，试觅曲江春。
早禾为官马食践殆尽
庄昶（明代）

山田几月全无雨，抱瓮安能坐老夫。粥食已安今岁减，马群谁遣一禾无。

眼昏口燥真欺得，天远山深可用呼。且直区区馀事里，坐携书卷看河图。
与诸子登飞来寺至半山怯风而返
释今无（明代）

三年重此驻扁舟，一样登临两样愁。力尽已无高峡气，情深空对大江秋。

丝丝短鬓朝霜薄，黯黯寒云下界浮。因向此中思半响，人间那得几淹留。
忆秦娥
佚名（宋代）

秋漠漠。登临常羡东飞鹤。东飞鹤。一襟乡泪，为君双落。
明年不负黄花约。故人须我归舟泊。归舟泊。荆溪亭下，晚秋寒薄。
与赵旭叩柱歌
青童（唐代）

白云飘飘星汉斜，独行窈窕浮云车。

仙郎独邀青童君，结情罗帐连心花。
白翁毕老年伯锦旋俚言奉送
吴日泉（明代）

元老朝廷倚度支，如何勇退急流时。温纶暂许鹏为息，重望兼看凤有仪。

京国入燕铨待握，邮亭归鲁传聊驰。独怜犹子年家谊，世世惟翁感最知。
李太白画像二首 其一
周紫芝（宋代）

欲与天仙论等差，短长何止但词华。谁人解屈将军手，为脱乌皮六缝靴。
必源以古风见投词意甚远因为赋风吹原上苗勉
刘子翚（宋代）

风吹原上苗，青青入无边。
发生赖阳和，秀润滋澄涟。
游车走道旁，忽之如浮烟。
那知丁黄愁，枵腹望果然。
农功日夜急，地产东南偏。
飞霜皓盈畴，丰穗垂连颠。
盘盂荐新尝，琼糜失辉鲜。
物生为世用，岂较成后先。
群芳红打围，从渠争春妍。
自作传神赞 其三
李之仪（宋代）

孰从而图，孰从而状。大千俱空，况尔幻妄。直须壁立千仞，要且事无一向。

虽然觌面相呈，便是本来形相。
伟长和县奉议年兄作别十年邂逅于此复有数百
李弥逊（宋代）

对着青衫下帝宕，十年不与并为仁。
怜君卧因千金骨，笑我行摧四角轮。
老眼相逢俱作客，新诗远寄低惊人。
书来更数无多语，賸欲招携折水滨。
绍兴二十八年祀圜丘
学士院（宋代）

谓地盖厚，阴翕而成。
社稷群望，皆地之灵。
肆求厥类，兴阴俱凝。
视痤于坎，以终其勤。
双雁吟
赵文（宋代）

云间有双雁，弋者欲炙之。
雁飞向南去，虽有矰{左矢右敫}将安施。
山川悠远霜苦，可怜宿食不得时。
一雁中道死，一雁忍痛鸣且飞。
黄云落日天地瘦，惟有影与形相随。
归来故巢亦已毁，朝吟夕怨欲诉谁。
千古万古多别离，唯有死者何当归。
呜呼物生有情盍俱死，莫令后死空鸣悲。
菊屏秋色
柯潜（明代）

薄寒著人秋欲老，粲粲篱花颜色好。露香霜艳散围屏，不肯凋零随百草。

锦袍人是地行仙，林下相依晚节坚。好怀都付一樽酒，醉和陶诗三百篇。
有感
陆游（宋代）

书生事业绝堪悲，横得虚名毁亦随。
怖惧几成床下伏，艰难何啻剑头炊！贷监河粟元知误，乞尉迟钱更觉痴。
已卜一庵鹅鼻谷，可无芝术疗朝饥？
蜀海棠
袁燮（宋代）

海棠自是花中杰，西蜀此花尤胜绝。
濯锦江边艳欲然，浣花溪上每於缬。
畴昔闻名未识面，对之顿解忧心结。
东皇著意欲开时，不许芳心轻漏洩。
风前醉态真嫣媚，雨过啼妆更鲜洁。
格高不受尘点污，韵胜须那香酷烈。
东南颜色岂不佳，甲乙品题终少劣。
我公胸次秋水莹，海内人人颂清节。
世间珍玩一物无，独此妖娆费提挈。
墀间堂下不胜春，頳颊丹唇从严成列。
嫣然尤物不多人，未害广平心似铁。
几年隔绝剑阁外，拔擢孤忠自明哲。
愿公持此坐庙堂，天下妍媸要区别。
咏蜡梅
赵蕃（宋代）

蜡梅初看十日前，黄深紫鲜香欲然。
要充铜瓶顿棐几，欲折罢折还加怜。
蜡梅重看十日后，黄淡紫蔫香欲覆。
是当雪砌与霜檐，欲开未开咸未就。
山叟山居山径荒，只有竹树参天长。
浮花不省著老眼，此物未免搜枯肠。
云消霜熟冬行莫，凛日凝天应有数。
蜡梅引破春风路，红洁缃繁看树树。
游三峰
金履祥（宋代）

九月天气清，高飚扫虚碧。
山色日嶙峋，山意亦寥閴。
有来二三友，劝我振双屐。
问道始委蛇，陟巘转深密。
荦确碍微径，藤蔓绊行色。
冈阜出坡陀，重险更崷嵂。
绝壁诧天造，石笋疑人立。
上上复扳援，嵬嵬亦恂栗。
摩藓追旧题，扪萝着新蹠。
佝偻度崎岩，盘薄踞危石。
谁凿丹臼深，碧瓦孰抟埴。
云胡半空中，有此千载迹。
中峰函剑气，幽洞飞灵液。
霏霏人间雨，往往此中出。
阴崖采芝人，东冈并游客。
虚谷远应声，重崦近成隔。
而我独油然，振衣来千尺。
川流一以眺，苍莽浩无息。
长风拂巾袂，太清可嘘吸。
乃知艰险馀，始有高明极。
益知身转高，冥然气超逸。
登天信有基，升仙岂无术。
何当蹑飞烟，高举振长翮。
倒景凌三光，达观天地窄。
雨雪放朝，因怀微之
白居易（唐代）

归骑纷纷满九衢，放朝三日为泥涂。

不知雨雪江陵府，今日排衙得免无。
再赠月蓬道人六言二首
刘克庄（宋代）

还笏去矣休矣，加璧其然岂然。
人间有痴顽老，天上无愚懵仙。
如梦令 其三
洪皓（宋代）

小憩书斋胡处。闲取响泉调去。是事不关心，自得曲中深趣。无语。无语。回首暮云飞絮。
陪独庵禅师清真第茶宴分韵得香字
溥洽（明代）

冬暄无雨雪，始雪乃凝祥。感时重文会，延赏开华堂。

玉盘出笋重，金碗流蔗浆。精羞骇罗列，白战怜清狂。

眷言岁已暮，不乐徒自伤。出门复投辖，垂帘更焚香。
琉璃砲灯
叶茵（宋代）

体制先天太极图，灯笼真是水晶无。
远看玉免光中魄，近得骊龙颔下珠。
一焰空明疑火燧，寸波静定即冰壶。
游鱼且作沈潜计，鳞甲成时入五湖。
过渭南
王履（宋代）

挂冠寻竹渭南村，那识无人与有人。
但怪此心笼不住，时时飞上华山云。
句 其二
戴服（宋代）

一草亦关春造化，众星能表月精神。
拨棹歌 其二十六
德诚（唐代）

一片江云倏忽开，翳空晴日绝尘埃。适消散，又徘徊，试问本从何处来？
垓下
李纲（宋代）

鸿沟已画天下分，汉王未肯空回军。诸侯大会壁垓下，戈甲耀日如屯云。

夜闻四面楚歌起，天命人心知去已。拔山盖世霸图空，却叹当时骓不逝。

帐中美人身姓虞，悲歌起饮聊踟蹰。数行泪下竟别去，仓皇不得同驰驱。

明眸皓齿为黄土，草木含愁照今古。依然听曲自低昂，岂忆平生离别苦。
反生桃花发因题
温庭筠（唐代）

疾眼逢春四壁空，夜来山雪破东风。未知王母千年熟，

且共刘郎一笑同。已落又开横晚翠，似无如有带朝红。

僧虔蜡炬高三尺，莫惜连宵照露丛。
感事
景覃（金朝）

兰芳切禁当门种，李苦何伤并道生。自古英雄足猜忌，莫教身外有浮名。
句
毛炳（唐代）

先生不在此，千载只空山。
次韵答秦少章
陈师道（宋代）

学诗如学仙，时至骨自换。
缥缈鸿鹄上，众目焉能玩。
子从淮海来，一喙当百难。
师儒有韩孟，拭目互惊惋。
老生时在傍，缩手愧颜汗。
黄公金华伯，莞尔回一眄。
彼方试子难，疾前不应懦。
要当攻石坚，切作抟沙散。
桓璧虽具美，礲错加璀璨。
我老不足畏，後生何可慢。
偶成用溪阴韵
赵处澹（宋代）

虚室萧萧百虑忘，近来趣味一何长。
清谈自笑如东晋，好句谁能学盛唐。
旧日故园春寂寞，三年上国梦凄凉。
功名原在青编里，况有青氈在玉堂。
感皇恩·老去最难禁
吴潜（宋代）

老去最难禁，流光如水。甲子徒头试□指。年年生日，怕被旁人拈起。若攀儿额，颓龄犹未。方丈瀛洲，蓝溪碧沚。转眼鲈莼便秋意。君主定许，整顿江头行李。角巾归去也，休里第。
再次赠张学录韵十诗
陈造（宋代）

张子携诗来，危坐拨芋火。
三问笑不对，政恐非助我。
腊日寄铨儿 其二
钟令嘉（清代）

汝妇能承顺，无时离膝前。居然兼子职，久已得姑怜。

生育宜佳气，平安似昔年。传声语夫婿，孤馆减忧煎。
章升伯妻孺人挽诗
洪咨夔（宋代）

婉娈从君子，青云远大谋。
乐羊灯火夜，李侃鼓鼙秋。
露舄凫迎喜，星机鹊送愁。
诰花纷五色，光动九原头。
第五十八广教冀州颂
释义青（宋代）

禁幄重闱苔藓深，金铃不动侍无人。谁携班杖来相问，报说东园麦拢青。
郴江百咏并序·西湖
阮阅（宋代）

岸草江花对夕阳，满船新月夜鸣榔。
秋清菡萏红千柄，风静琉璃碧一方。
禅人写师真求赞
释子淳（宋代）

咄这枯槁形容，平生太煞揭斗。
电光石火之机，两舌一还无口。
直截根源不肯谈，爱引禅徒荒草走。
圆明园四十景诗 其二十四 多稼如云
弘历（清代）

稼穑艰难尚克知，黍高稻下入畴咨。弄田常有仓箱庆，四海如兹念在兹。
山居着野服
孙一元（明代）

道人占断南屏景，十里青山带郭斜。
对水柴门通鹤渚，隔邻烟火是渔家。
岩头老桧占风雨，石上昌阳阅岁华。
妆点太平还我辈，棕鞋桐帽送生涯。
水调歌头
王罙高（宋代）

今夕是何夕，南极见祥光。自天飘下佳气，五色覆黄堂。为借监梅妙手，暂对袴襦欢颂，森戟护凝香。余事剩吟咏，金薤灿琳琅。

眷田园，松迳旧，菊畦荒。欲乘风驭归去，策杖从相羊。物外乾坤自在，壶里无尘日月，千岁傲义皇。天意未应许，军国要平章。
桂殿秋 其四
袁思古（五代）

秋夜静，苦啼螀。愁牵闺思到辽阳。衣裳捣去浑无力，一忆征人一断肠。
和春城北
彭汝砺（宋代）

何曾看好春，已复见春深。水涨千溪绿，松低一路阴。

簿书淹世态，鸡黍乱乡心。莫废清和饮，枝头李可沉。
戏德秀几道
陈棣（宋代）

小槛新篁脱箨初，依然数轴壁间书。
已无尘落清声外，空有香分素手余。
古狱冤销神剑去，高堂梦破晓云疏。
圜扉只掩青青草，门外应无长者车。
游石门洞
王十朋（宋代）

雁山饱见两龙湫，洗眼新观石洞流。欲向故乡寻白鹿，先来仙洞访青牛。

破荒喜诵刘郎句，跻险思从谢客游。天下林泉看未足，分将身世早休休。
王弱翁同年以多病故人疏韵五诗为惠次韵奉酬 其五
许及之（宋代）

心竞事未已，趣了计有馀。彭泽八十日，便可膏吾车。

趣时方枘拙，涉世孤舟虚。君无攻我短，政尔吾太疏。
调笑令
毛滂（宋代）

香歇。袂红黦。记立河桥花自折。隼旟绀幰城西阙。
教妾惊鸿回雪。铜驼春梦空愁绝。云破碧江流月。
送僧游五台山
释简长（宋代）

五峰横绝汉，寒翠倚苍冥。
积雪无烦暑，高杉礙落星。
碛雪簷外见，边角坐中听。
师到栖禅夜，龙湫独灌瓶。
题桃源手卷
陆文圭（元代）

种柳栽桃总是春，兴亡千古一沾巾。
只评隐者非仙者，莫悟秦沾即亚沾。
年号记曾题甲子，儿孙肯使识君臣。
南阳高士空遐想，不向柴桑去问津。
入闽关
陆弼（明代）

群峦马上俯崔嵬，海色遥临睥睨回。
万里职方周地尽，千秋风气汉时开。
危峰春晚常吹雪，急峡天晴忽起雷。
闻道粤南犹列戍，将军谁是伏波才。
定林寺
家之巽（宋代）

老屋三门山径幽，中藏无限古今愁。
新诗吟罢春云合，塔里金仙笑点头。